钦定古今图书集成/理学汇编/经籍典/第138卷 > 《汉韩婴诗外传二》 > 《执竞》
## 钦定古今图书集成/理学汇编/经籍典/第138卷 > 《汉韩婴诗外传二》 > 《执竞》

“道者何也？”曰：“君之所道也。”“君者何也？”曰：“群也。为天下
万物而除其害者，谓之君。”“王者何也？”曰：“往也。天下往
之，谓之王。”曰：“善养生者，故人尊之。善辨治人者，故人
安之。善设显人者，故人亲之。善粉饰人者，故人乐之。
四统者具，天下往之。四统无一，而天下去之。往之谓
之王，去之谓之亡。故曰：道在则国存，道亡则国亡。夫”
省工商，众农人，谨盗贼，除奸邪，是所以生养之也。天
子三公，诸侯一相，大夫擅官，士保职，莫不治理，是所
以辩治之也。决德不定次，量能而授官，贤以之为三
公，以之为诸侯，次则为大夫，是以粉饰之也。故自天
子至于庶人，莫不称其能，得其意，安乐其事，是所同
也。若夫重色而成文，累味而备珍，则圣人所以分贤
长，明贵贱。故道得则泽流群生而福归王公，泽流群
生则下安而和，福归王公则尊而荣。百姓皆怀安和
之心而乐戴其上。夫是之谓下治而上通。下治而上
通，颂声之所以兴也。《诗》曰：“降福简简，威仪反反。既醉
既饱，福禄来反。”